
Mindent az utasokért, avagy az MVK Zrt. Szolgáltatás minőségének fejlesztése

A tömegközlekedés mindig is fontos szerepet játszott és játszik napjainkban is egy város életében. Gondoljunk csak az ókori nagy történelmi városokra, melyek részben a kereskedelmi útvonalak miatt váltak kitüntetett központokká. Manapság már nem ezek alapján alakulnak a városok és metropoliszok, de ugyanúgy kiemelkedő jelentősége van a helyi közösségi közlekedésnek.
Nyilvánvaló, hogy a fejlett országok esetében a gazdaság húzóágazatát a szolgáltatások képviselik. Ezért nagy figyelmet kell fordítani ezen szektorra. A globalizálódó világ folyamatosan és rohamosan változtatja a vevői igényeket, melyekhez alkalmazkodni szükséges ahhoz, hogy megőrizze a vállalat versenyképességét.
Témám sokrétű és több szempontból is speciális helyzetű. A tömegközlekedést a helyi önkormányzat finanszírozza, így nem beszélhetünk klasszikus értelemben profitorientált tevékenységről. A helyzetet tovább bonyolítja, hogy szolgáltató vállalatról van szó, így lényegesen másabb minőségbiztosítási módszerek, technikák alkalmazhatóak, mint a termelő vállalatok esetében. A növekvő vevői igények és a szűkös anyagi források nehéz kihívások elé állítják a vállalatot. Ugyanakkor, hogy megtartsák és esetlegesen bővítsék az utazóközönség létszámát elengedhetetlen, hogy a szolgáltatást folyamatosan fejlesszék. Dolgozatomban a Miskolc Városi Közlekedési Zrt szolgáltatás minőségbiztosításának fejlesztésével foglalkozok. Célom, hogy egy olyan modellkombinációt mutassak be, mely mind a termelő, mind a szolgáltató szektorban jelentős eredményekkel bír. Szeretném megmutatni, hogy a marketing tudomány és a mérnöki megoldások összehangolhatóak és kivitelezhetőek.
A modell segítségével javaslatokat fogalmazok meg arra, hogy mire tartanak jelenleg igényt a szolgáltatást használók és hogy ez hogyan valósítható meg a vállalat életében. Mindezt annak érdekében, hogy a gazdasági társaság továbbra is megőrizze és esetlegesen növelje az eddig elért utas elégedettséget.



